આકાશ અને અવનિ બન્ને એકબીજાના ગળાડૂબ પ્રેમમાં છે. બન્નેને લાગે છે કે એકબીજા વિના તે બન્ને રહી નહીં શકે. નૅચરલી, બન્ને આગળના સ્ટેપ પર આગળ વધે છે અને મૅરેજ કરી લે છે. લવ-મૅરેજ થઈ ગયા પછી ધીમે-ધીમે વાતાવરણ બદલાય છે અને ઘરમાંથી પ્રેમનું બાષ્પીભવન થઈ જાય છે અને પ્રેમની જગ્યાએ શંકા-કુશંકા, વાંધાવચકા અને એકબીજા પર આરોપ-પ્રતિઆરોપનો દોર શરૂ થઈ જાય છે. જે સંબંધોમાં બન્ને પોતાની જાતને રાધાકૃષ્ણના રૂપમાં જોતાં હતાં એ જ સંબંધો લગ્નમાં પરિણમ્યા પછી હવે બન્ને ટૉમ ઍન્ડ જેરી જેવાં થઈ ગયાં છે. ઝઘડાઓની માત્રા અતિશય વધી જાય છે અને એક તબક્કે આકાશ અને અવનિ નક્કી કરે છે કે જુદાં થઈ જવું, પણ જુદાં થવાના આ નિર્ણયની સાથે જ તેમના જીવનમાં અમુક ઘટનાઓ એવી ઘટવી શરૂ થઈ જાય છે જે તે બન્નેના માટે પણ સાવ જ અણધારી છે. આ અણધારી ઘટના આકાશ અને અવનિને હવે જુદાં પણ થવા દેતી નથી. સાથે રહી નથી શકતાં અને પાસે રહેવું નથી તો હવે કરવું શું?